26. Atsiskaitymas doleriais. 
Lietuvoje dažnai atsiskaitoma doleriais. Cirkuliuoja tiktai banknotai (jų vertė ne mažesnė kaip vienas doleris), nes monetų (centų) bankas neparduoda. Dolerio vertė palyginti didelė, todėl kyla problemų, kai reikia nedidelį dolerių skaičių padalyti į kelias proporcingas dalis.
Pradiniai duomenys – dolerių skaičius, kurį reikia padalyti duotam asmenų skaičiui n (n < 100) už pagamintą produktą, bei kiekvieno asmens indėlis į produkto gamybą, išreikštas procentais.
Rezultatai – dolerių sumos, kurias reikia duoti kiekvienam asmeniui.
Reikia išdalyti visus dolerius taip, kad paklaidų suma būtų mažiausia. Paklaida, padaryta skaičiuojant kurio nors asmens užmokestį, lygi tiksliai apskaičiuoto užmokesčio ir užmokesčio, išreikšto sveikuoju dolerių skaičiumi, skirtumo absoliučiam didumui (moduliui).
Trumpai paaiškinkite uždavinio sprendimo idėją ir parašykite algoritmą.